钦定古今图书集成/明伦汇编/皇极典/第246卷 > 尧舜率天下以人赋 前人
## 钦定古今图书集成/明伦汇编/皇极典/第246卷 > 尧舜率天下以人赋 前人

穆穆虞舜，巍巍帝尧。伊二圣之仁化，致四海之富饶。
协和万邦，盖安人而为理；肆觐群后，但复礼以居朝。
当其如天者尧，继尧者舜，守位而时既相接，行仁而性亦相近。内睦九族，善邻之志咸和；外黜四凶，有勇
之风遐振。聪明作圣，濬哲如神。一则命羲、和而钦历
象，一则举稷、契而演丝纶。孰谓各行其道，但见同致
于仁。谤木设时，恻隐之情旁达；薰弦奏处，生成之惠
皆臻。民保淳和，政无谲诈，实博施而可大，亦无为而
多暇。茅茨何耻，方不富以为心；璿玑有伦，惟罕言而
自化。故得兆民就日，万国慕膻，诚同心而同德，又何
后而何先。水沴久忧，曷三月而违也；朝纲历试，非一
日而用焉。然则帝者民之宗焉，仁者，教之大也。帝居
大于域内，仁为表于天下。谘询四岳，何异乐山之情；
统御八元，允谓长人之美。夫五帝之最，百王之宗。物
无不遂，贤无不从。于以见昭德于《文思》，于以见播美
于温恭。殊途同归，皆得其垂衣而治；上行下效，终闻
乎比屋可封。大哉！光宅无私，文明由己。稽陶唐之道，
法有虞之理。是则万“汇熙熙”，咸颂声而作矣。